정조 6년
壬寅十一月初六日辰時。上御誠正閣。大臣備局堂上引見入侍時。領議政徐命善。左議政李福源。右議政金熤。兼刑曹判書具善復。行吏曹判書金華鎭。行禮曹判書鄭尙淳。知中樞府事徐有慶。戶曹判書李性源。兵曹判書徐有隣。漢城判尹鄭昌聖。行副司直李柱國。行大司諫李秉模。校理李喆模。右承旨李在學。記事官李祖承。假注書李敬行。記注官曺喜有金鳳顯。以次進伏訖。命善曰。近來日氣甚寒。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。廟謨有可奏之事乎。命善曰。回啓則無一張稟定者。有他一二可達之事矣。上曰。陳之。命善曰。兩西穀。擬於到泊後區劃矣。今則旣有待春裝發之命。必須先爲分處。俾令各自催運然後。可無緩不及時之慮矣。關西大米四千石。小米一萬六千石則已屬畿內賑資。其餘關西大米三千石小米四千石。海西小米三千石。劃給戶曹。關西大米三千石。海西小米七千石。劃給惠廳。何如。上曰。依爲之。出擧條上曰。如是區別。則留在爲幾何包耶。命善曰。可爲三萬石矣。命善曰。畿內賑資。纔已區劃矣。賑政專在於抄飢。抄飢精。則窮民全活。而賑資無尾閭之泄。抄飢不精。則賑資浪費。而窮民有顚連之憂。關係之緊重。不啻發賣時抄戶之比。道臣必當着念察飭。而更爲出擧條提警。俾不敢一毫放過。守宰之慢忽擧行者。首先摘發論勘。以爲懲一勵百之地事。分付。何如。上曰。依爲之。出擧條命善曰。慶尙監司趙時俊。行部之餘。病勢添劇。不無曠廢。公務之慮云。嶺南年事。未免穴農。十數邑最歉處。將有開春後。設賑之擧。此時道臣之遞易。雖甚可悶。及今變通。趁歲前交龜。則新伯以其已區劃之賑資。審察民情。經紀賑政。可無生疎齟齬之歎。不然而或臨時交替。則實多公私狼狽之端。慶尙監司許遞。何如。上曰。依爲之。出擧條上曰。病狀。果何如。命善曰。以消渴之病。症甚不輕云。及今遞易然後。可免前頭賑政之狼狽矣。福源曰。雖無目前危急之症。廢却公務。不無其慮。趁歲前遞易。誠好矣。上曰。然則誰可代之。命善曰。正卿中如鄭一祥。綜鍊可任。而方在外。亞卿中沈頤之可合。又有金尙集。而纔出外矣。上曰。所薦諸人俱好。而嶺南比諸湖西畿內。不翅倍蓰之地。實難其代矣。命善曰。果如聖敎。嶺南果是物衆地大。而且聞一包米價至八兩云。可知其歉歲。此時尤不可不擇人矣。上曰。御將所奏換銀事。卿等知之乎。命善曰。俄於賓廳。已爲聞知。而臣與諸臣議。皆以爲不便矣。上曰。以予所料。未知其爲不可矣。錢貨之爲物。如泉之流行。御將所奏。可爲通貨之道。往者換銀之弊。皆由於先給價本之致。今不必襲謬。隨其願納。仍卽上下。則在公。似無所損。有何持難耶。御將進前。陳其所見。可也。柱國曰。錢荒之弊。莫今時若也。臣亦無變通之策。昨於筵席。略陳愚見。而俄聞諸大臣議。則皆以爲不可矣。上曰。無論其可否。詳陳所見也。柱國曰。御廳作銀條。有屢萬兩。此則不可不作銀者也。至於封不動。雖難遷動。當此錢荒之時。以作銀條錢。或作銀或換金。俾得變通。則庶可爲矯捄之方矣。上曰。御廳所在作銀條。爲幾許耶。柱國曰。爲七萬兩矣。上曰。左右相之意。何如。福源曰。臣亦與聞此議。而兩大臣及諸宰。皆以末稍有弊爲言。換作之際。必不無虛實相蒙之患。臣亦未知其爲可矣。熤曰。矯捄錢荒。實爲目下急務。然軍門之儲積錢貨。乃是緩急不虞之備。自有用時。不可浪費者也。近來人心巧詐。奸僞日滋。爲將臣者。雖欲悉心爲之。難於一一親審。則換作之際。安知無如前弄奸之弊也。至於換金事。尤爲無義。我國所用。不過器皿間些少之物。實無緊當需用之處。而比聞成川産金。多雜沙石云。如此之物。將焉取用。且況金本非我國土宜者乎。上曰。如將換金則當以生金貿取。而更爲吹鍊以用耶。善復曰。然矣。命善曰。判府事鄭弘淳。亦以均廳換銀之有弊。至今爲歎。關西戶曹在在爲弊。此則決難施之矣。上曰。諸宰之意。何如。善復曰。銀爲通貨。金無所需。換銀猶可說也。安以有用之錢。換作無用之金乎。雖欲換銀。實有難繼之慮矣。華鎭曰。我國産金處。不過慈山等一二邑。而一礦所出。多不過兩重。少則以分爲計。雖欲貿金。從何繼得。且銀貨之竭久矣。每當使行之時。實無辦備之路。雖或有富商大賈素所儲置者。換貿之際。安知無奸弊於其間耶。臣意以爲。各司錢木上下。旣有其法。若木賤則以錢上下。錢賤則以木出給。參半上下。則是可爲變通之道。而今適錢貴而木賤。以木邊四分一或三分一上下。錢邊倍之。則似爲一分矯捄之方矣。尙淳等曰。貿銀終有弊端。臣等皆以爲不便矣。熤曰。欲救錢荒而貿銀。則一二年。豈不至銀荒乎。柱國曰。御廳所在。旣是換銀條則將觀價直之如何。早晩必當換作。若及此時爲之。則或爲一分之益。然以元定價本。難以貿取矣。上曰。元定價本。爲幾何。命善曰。二兩五錢矣。上曰。然則似難貿取矣。柱國曰。若添以二三錢。仍爲定式。則有銀者似必樂赴矣。善復曰。禁衛營貿銀條則有添價錢五千兩矣。熤曰。目今錢荒忒甚。民情切急。御將所奏軍門封不動錢。換貿金銀之說。固出於救急之意。意則好矣。而軍門錢貨之封留不動者。實爲緩急不虞之需。則出此貿遷。事係不輕。固當細究利害。商議廟堂。的知其十分便當然後。始乃筵奏。事體當然。而旣未細究。又不商議。徑先筵奏。終涉率易。宜有警飭。御營大將李柱國。從重推考。何如。上曰。依爲之。出擧條上曰。右相。於此等處難矣。命善曰。我聖上憂民救荒之敎。惻怛懇至。御將旣登筵席。親承下敎。所奏雖出於無隱之意。身爲典守之臣。率爾仰奏。宜有示警矣。熤曰。將臣旣兼備堂。凡係大小廟謨。固當有懷畢陳。而俄者御將所奏。未免率易。遂請問備示警。而若使諸將臣。過於懲羹。雖有隨事欲陳之嘉謨良策。輒曰一言脫口。大官訶誚云。而咨且囁嚅。不肯有言。則是豈臣請推之本意也哉。諸備堂無或自阻。有懷敷奏之意。另加申飭。何如。上曰。所奏甚好。依此申飭。可也。出擧條上曰。聞近來錢荒。甚於穀荒。京外民情。以此遑急云。貨泉者。流行互遷之謂也。錢貨之漸至匱竭。其故何也。目下發賣之政。蓋軫都民之阻飢。必欲實惠之下究。而窮士貧民。若以無錢。不得受食。則烏在其發賣之意乎。捄弊之策。不可不急先講究。故今日賓對。專爲此事。其陳可捄之道。命善曰。捄弊之策。臣亦猝難思得。而吏判。每以爲各司朔下軍門奉足。皆以純錢上下。則庶可爲目下捄急之道云。此旣非大段變通。而以公以私。有益無損。爲先知委各衙門。量其留儲多寡。限幾朔純錢上下之意。報備局施行事。分付。何如。上曰。依爲之。各處上下錢邊分數。自廟堂參量酌定後。形止草記。可也。大抵昨今年錢荒。誠莫曉其故。內而衙門外而諸營閫之流行錢貨。朝家初無禁止之事。而說者每以榷于官爲言。何也。雖以嶺營南倉錢一事言之。御史條陳其年久弊痼。害及子孫。民不支堪。故自朝家蕩滌債錢。代給穀物。以濟生民之急。而不出數年。又以錢荒。歸之於無債之故。朝家於此。實不知何以矯捄。今此純錢上下。不過爲目下些少之益。決不可以此了當。大臣諸堂。各陳變通之策。可也。命善曰。俄於賓廳。聞諸備堂之言。則輿人之誦。曰錢荒捄弊有三策。鑄錢一也。放債一也。貿銀一也。貿銀則臣旣以不便仰奏。放債則雖未嘗設法而禁之。今若出令而許之。則又不知生出何等弊端。惟是鑄錢一事。比兩策。稍勝矣。福源曰。粟米布帛。出於民而泉貨之權。全在於上。無論在公在私。只有此數則推移出入。終非變通之良策。諸說之中。惟有鑄錢一事。事面最正。至於擧行之有弊無弊。惟在於任人之得失矣。熤曰。卽今錢荒。甚於穀荒。穀荒猶可待明年之豊登。錢荒將不免一年甚於一年。天下事窮則變。變則通。錢荒已窮矣。豈可無變而通之之道哉。各軍門錢貨。固不可放散而此外諸司。亦必有留儲之貨。如太僕等封不動。若以輕利。分給有實各廛。則雖不能有大段裨益。亦可爲一時沃渴之道矣。此實出於爲民捄急之意則與給債征利。事面絶異。在朝家政體。似無所嫌矣。善復曰。閭巷間有三說焉。一則貿金銀。一則放債。一則鑄錢。而其中鑄錢廣布惠澤於小民。然都下則決不可更鑄。參互事勢。量度善鑄。則國中只有松營一處。使之設鑄。事甚便好矣。華鎭曰。目今錢荒救弊。莫如鑄錢一事。若使松都或統營。從便設鑄。則自可爲通貨之道。亦必無掣礙之端。量宜擧行。似好矣。尙淳曰。錢貨旣非水火耗失者。而近來京外。錢荒忒甚。此專由於內而軍門。外而營邑。俱爲藏置不散之致。雖不如前過多。若量宜從略放債。則庶可爲一分捄弊之道矣。有慶曰。臣於錢荒事。未有商量者。不敢質言仰達。而蓋京外錢荒之甚。未有若近年。若使內而京司。外而營邑。諒宜放債。則庶有一分可救之道矣。性源曰。從前許多鑄成之錢。決無昨今年盡用之理。京外各衙門封不動錢。亦非昨今年創始之事。而昨今年錢荒忒甚。臣意則此決是富商大賈。乘時閉藏。必欲射利之致。而矯捄無策。各營閫放債。雖有弊端。而或爲一分通變之道矣。有隣曰。昨今年來。錢荒滋甚。講確矯捄。在所不已。而至於放債一事。各該衙門未知何如。本曹及度支均廳。係是經用衙門。揆以事面。決不可擧論。或者之議。多以鑄錢。爲捄弊之本。而京司鑄錢。已試蔑效。亦不可復蹈前轍。若於諸道營閫中。擇其可合處所。量劃財力。鑄得幾許萬兩。則方鑄之時。交易物力而錢可流行。旣鑄之後。添補元數而錢自裕足。若其鑄錢時有弊無弊。惟在朝家申飭之如何矣。上曰。然則鑄錢處所及財力容入。卿等爛熳商確。後日登對稟處。可也。出擧條上曰。諸臣旣以鑄錢爲便。此則從當稟處。而統帥瓜期不遠。如以設鑄爲定。則不可不仍任矣。命善曰。然矣。善復曰。開城府甚好矣。至於統營。則似難處。帥臣且未知其善爲擧行矣。熤曰。統營之設。蓋爲備倭寇也。任之以禦倭之責。而今於鑄錢事。若慮其不善擧行。則安用統帥爲哉。上曰。右相之言。甚好矣。上曰。區劃財力然後。方可設施。將臣有料量者乎。善復曰。自前鑄錢之時以什一之利。取用於各軍門。在軍門。亦有益矣。善復曰。銀貨事適有言端。臣有所懷。敢達矣。癸未年。臣以捕將。因朝令。捕捉造銀罪人。取服移刑曹。數多造銀罪人。竝施一律。近來京外銀貨。品甚不精。率多奸計。銀貨乃是通貨中國之寶。彼人若見銀品之不精。則必知我國紀綱之解弛。誠一見侮之端。産銀各道。都下各廛。各別嚴飭。俾無用巧造作之弊。亦令左右捕廳。各別譏詗。隨其所捉嚴勘。則似有實效。惶恐敢達矣。上曰。所奏甚好。依此嚴飭。期有實效。可也。出擧條上曰。都監屯田事。何以經紀耶。善復曰。大小南面。乃是司圃署宗親府收稅之地。故欲以訓局所管平安道築堰處。區劃相換矣。上曰。司圃署錢貨事。提調頃有筵奏。其間已爲區處耶。性源曰。均廳錢千兩。已有拮据。而以些少錢貨之事。每每煩稟。有所不敢。臣與訓將相議。自訓局。直爲移劃司圃署則似便矣。善復曰。屯田今方經紀。而所謂屯田。軍門之所不可無者。且地形。在要衝之處。起墾之後則募人守護。乃次第事。而丙子之亂。賊由是路。以其捷徑故也。如白峙之例防守之節。不可疎虞。臣意則以爲。限三十名定額。擔當守護。而許入民戶。則似好矣。上曰。若以所出論之則可爲幾何。善復曰。可爲千餘石矣。性源曰。許入民戶似爲便好。而必貽弊於平金長湍等數邑矣。上曰。何爲有弊耶。性源曰。謀避官役者。似皆投入。然則將貽弊他邑矣。熤曰。若以要衝。設置防守。則如鳥嶺等處。亦多間路。而只有一別將。此地旣在白峙近處。不必別設他防守矣。柱國曰。摠廳所捧錢數爻。旣有問奏之命矣。臣詳考其數爻。則所捧不過一萬五千兩矣。上曰。領相頃以八萬兩筵奏。而今聞其數不多如此。申飭帥臣。以爲督捧之地。可也。督捧亦係爲民之事。訓將同爲檢飭。而大臣。必須招致帥臣。面飭。好矣。命善曰。摠廳還穀一石之價。初則幾近十餘兩矣。今以歉歲。朝家特軫民憂。許納五兩。大爲惠澤。民皆感幸云。安有難捧之慮。而第前摠使則以爲。已遞而不爲照察。御將則以爲。兼察而不爲主管。是實可悶矣。命書傳敎曰。飭已施。前摠戎使李昌運敍用。仍任前職。當初干科。旣有緊歇。從後勘罪。亦分輕重。徐有大宥還之後。宜有參量之道。本營許久曠務。實爲可悶。前禁衛大將李敬懋。給牒敍用。仍任前職。竝令牌招。以爲受符之地。上曰。摠廳還上。每當歲末。以未捧磨勘。視作常事。名以軍餉。豈可如是。此後又有如前之弊。當該帥臣及管城將。竝爲論罪。可也。昌聖曰。今番抄戶中護輦隊爲四百餘名。一年之內所受只爲六疋木。而以係軍伍。今雖拔去。旣是無料之軍則似當同入矣。上曰。觀其貧富。隨其願否。從便許入。好矣。上曰。關西伯狀啓中所請三賑穀之移付內閣活字所者爲幾石乎。命善曰。三萬石矣。上曰。江都是保障重地。疎虞之甚。不可無緩急之備。以三賑穀。移付江都。換銀儲置之地。何如。命善曰。聖敎誠至當矣。所謂三賑穀。旣無分給之例。只積置腐傷而已。且沁都是保障重地。以此移彼。亦可爲通變之道矣。華鎭曰。關西三賑穀。如三南濟民倉穀。不爲分給。已爲痼弊。應留條外。宜有變通之道。臣之待罪關西時。使之分給。以爲用舊畜新之計矣。上曰。然則箕伯狀啓稟處。可也。命善曰。此平安監司徐浩修狀啓也。以爲道內三賑穀初不糶糴。只以改色例。間間斂散。故濫分取耗之弊。比比有之。與其一任吏胥之舞弄。莫若取補實用之爲得。三賑穀十萬四千四百八十石內。限折米三萬石。自今年定爲內閣句管之數。依例還分。取耗三千石。一遵詳定價發賣收納。餘數仍作賑穀。三年一改色而報備局。待許題。始令分給。守令如或濫分取耗。則一一摘發。啓聞論勘事。請令廟堂稟處矣。三賑穀之不許糶糴。本意有在。而奸弊漸生。名實乖舛。寧補實用之論。儘有意見。臣意則沁都以保障重地。緩急之需。太涉疎虞。以此折米三萬石。付諸訓局。使之取耗貿銀。每年以三千兩。送于沁都。作爲封不動。以備不虞。最爲得宜。令訓局往復道臣。成節目啓下。以爲自明年擧行之地。其餘。報備局改色。勿許濫分事。依狀請施行。何如。上曰。依爲之。出擧條上曰。此則訓將主管爲之。而儲置之處。勿論某庫。亦爲詳量。後日登筵時稟定。可也。福源曰。寶鑑進箋中一句未審處。不可不改修。而旣經御覽。故敢此仰達矣。上曰。不必改爲矣。熤曰。近來文嫌太勝。諸議皆以爲不可不改云。故左相有所奏矣。昌聖曰。莫重文字。旣有此議則似難仍用矣。福源曰。奉朝賀徐命膺。就箋文中。有所改撰處。勝於臣之所撰。以其改本印出。似宜矣。上曰。原本旣善成。且已經覽。今何必改之乎。尙淳曰。王大妃誕日陳賀節目未下。故敢此仰達矣。上曰。當下敎矣。尙淳曰。進寶鑑時親覽一節。儀注中。何以爲之乎。上曰。親覽儀注置之。祗迎一節磨鍊。可也。尙淳曰。寶鑑當先爲奉安於奉謨堂。當親上日。摠裁大臣以下進內閣與諸閣臣。同請承傳色。以爲奉出之地。似好矣。上曰。依此爲之。可也。尙淳曰。金城縣令李命杰。向因刑曹回啓。有拿問之命。故方待命金吾。而政院。以傳旨入啓姑未下。故金吾不得循例草記矣。上曰。此是因回啓拿處則政院之捧入傳旨甚怪矣。卽爲草記。可也。命善曰。兩司長官。不得兼金吾。臣則以爲法例。本自如此。俄聞吏判之言。都憲之不兼金吾。載在法典。而諫長則無所擧論。或陳達而遞。或陳疏而遞云。旣是當遞之職則何待陳達陳疏而方許遞免乎。大司諫李秉模兼帶金吾之任減下。仍爲定式施行事。分付該曹。何如。上曰。依爲之。出擧條昌聖曰。寶鑑奉安時第十一室舊欌差小。故今方改造而東西不無參差之慮。東西舊欌。竝當新造矣。上曰。好矣。然則十三室十四室櫝臺下方席。亦爲奉出。可也。性源曰。望日新欌奉安時。方席奉出之節。同爲擧行乎。上曰。唯。尙淳曰。太廟第十一室新欌奉安時。當室當有告由之節。今十五日望祭祝文中措辭撰出。而第十三室第十四室櫝臺下方席。望祭時奉出事。旣承聖敎。當室祝文中。以此意亦爲一體措辭撰出之意。知委。何如。上曰。依爲之。出擧條有隣曰。承傳宣傳官已仕滿者。曾有陞遷之例。今番則何以爲之乎。上曰。此未有定式。限以六朔。未六朔前。不得計仕事。詳出節目。後日賓對稟處。可也。有隣曰。扈衛廳料祿試射。久未設行。而又當歲末。何以爲之乎。上曰。依例試射。可也。有隣曰。日前以擧動軍及藥房軍作貢後。各該下屬之或失沾漑。特垂軫念。使本曹郞廳。就議於臣。登對稟處事。命下矣。該色郞廳李夔面議於臣。今方待令於閤外。而臣詳聞郞廳之言則都案廳貢人。本曹吏胥中失利之類。不出一二人。而此輩亦以夬免責應之苦。得失相當。皆言無弊。到今變通。別無持疑。藥房軍價錢七百兩零。亦爲添給。竝與先送軍價四百兩零。通計作貢。至於衛將所。則非但下隷之本來凋弊。聖念旣勤於滲漉有無。其在仰體之道。宜有優恤之擧。擧動時外差備軍。依內差備軍例。參量作貢。一體定式。似合事宜。故敢達矣。上曰。及此釐正之時一例。作貢無所不可。依卿所奏爲之。可也。出擧條有隣曰。向來以江都貿銀事。貿置關西小米三萬石。而一萬石價三萬兩。以本曹錢。推移取用矣。耗條則雖自本道。作銀上送。本米則似當屬之本曹。主管擧行。而因此言端。又有仰達者。大抵本曹名以本兵。雖有若干錢木之儲。餉穀則於京於外。一無所有。殊甚慨然。臣意則以其見儲之錢木。換作所無之餉穀。無害於經費。有益於本曹。所儲錢條中六萬兩。移送戶曹。貿取關西小米二萬石。歲取耗條。以補曹用。恐合事宜。下詢大臣處之。何如。上曰。大臣之意。何如。命善曰。戶判爲兵判時。已有此議。而欲俟度支之請得。以此區劃矣。兵判今旣陳達。區劃別無早晩。依所奏許施似好。而今年內劃給於度支者。至於十五萬兩之多。限數年更勿請得之意。申飭度支。宜矣。上曰。依爲之。出擧條有隣曰。都政不遠。各道營將中軍。今當次次內移矣。慶州營將鄭潤弼。以大興中軍陞資。十四朔後相換本職。而五處中軍。旣以營將例施行則前後朔數。通計內擬。恐合事宜。故敢達矣。上曰。依爲之。出擧條上曰。判尹進前。昌聖進伏。上曰。昨日判下之刑曹啓目。皆卿之爲刑判時回啓者耶。昌聖曰。然矣。上曰。安女事。極爲痛惡。屢次逃走。被捉於奸夫所則不施一次之刑。直爲決放。豈成說乎。奸所執捉者。勿爲同推。非但律文爲然。已有先朝受敎。凡所謂奸所。非謂房闥之內而已。與奸夫共處之所。皆是奸所也。厥夫有何可罪之事。而反請刑配乎。厥夫則刑配。厥女則白放。判尹之愛憎太懸。故昨以安女則勿拘日次。嚴刑三次後定配。厥夫則特放事判付矣。命善曰。如是處分。甚好矣。熤曰。論以情法。厥夫若施一次之刑。則厥女當施十次之刑矣。善復曰。頃承刑曹完決文書入之之命矣。今方釐正。何以爲之乎。上曰。若有完決文案則入之也。秉模曰。新除授獻納徐秉德。時在洪忠道大興地。請斯速乘馹上來事。下諭。上曰。依啓。出擧條上曰。嶺伯實難其代。予有思得者矣。彼臺臣。頗有才猷。亦能謹愼。而自東萊遞來之後。別無可爲之事。姑先外試無妨。卿意。何如。命善曰。果得人矣。才猷文學。素稱優如。必當善爲矣。上曰。政官牌招開政。出榻敎命書傳敎曰。寶鑑進呈在卽。本閣自多擧行。直提學未差之代。今日政差出。直閣前望單子入之。命善曰。大司諫李秉模。旣有外試之敎。本職今姑許遞。何如。上曰。依爲之。出擧條上曰。寧遠事。卿等知之乎。命善曰。俄下密啓。臣等見之矣。上曰。人心。愈往愈甚。實無可言矣。騎撥者三日半。始入來。何其遲滯耶。命善曰。計其道里。果爲遲滯矣。命退。諸臣以次退出。